b'\n_START_ARTICLE_\nAlo Alo\n_START_SECTION_\nVsebina\n_START_PARAGRAPH_\nSerija se dogaja med drugo svetovno vojno. Spremlja \xc5\xbeivljenje Ren\xc3\xa9ja Artoisa, francoskega gostilni\xc4\x8darja v izmi\xc5\xa1ljeni vasi Nouvion, ki so jo zasedli Nemci; ti so hkrati zasegli tudi vse krajevne umetnine, med njimi tudi prvo uro s kukavico in sliko Padla Madona (znana tudi Padla Madona z velikimi jo\xc5\xa1ki), delo (izmi\xc5\xa1ljenega) umetnika Van Klompa. Poveljnik vasi polkovnik Erich Von Strohm se odlo\xc4\x8di, da bo vse umetnine obdr\xc5\xbeal zase in naro\xc4\x8di Ren\xc3\xa9ju, naj skrije sliko v svoji gostilni. Ko Gestapo izve za sliko, po\xc5\xa1lje Otta Flicka (bolje znanega kot Herr Flick), da jo najde in zase\xc5\xbee._NEWLINE_Isto\xc4\x8dasno je gostilna zato\xc4\x8di\xc5\xa1\xc4\x8de dveh pogumnih, a ne posebno bistroumnih britanskih voja\xc5\xa1kih pilotov, ki sta bila sestreljana nad Francijo. Francosko odporni\xc5\xa1ko gibanje (La Resistance) ga prisili, da pomaga pri skrivanju teh dveh letalcev in pri njuni vrnitvi v Zdru\xc5\xbeeno kraljestvo. To, skrivanje umetnin in letalca, sta tudi osrednja komi\xc4\x8dna elementa celotne zgodbe._NEWLINE_Ren\xc3\xa9 prav tako skriva svoji dve ljubici, ki delata kot natakarici v njegovi gostilni, pred svojo \xc5\xbeeno \xc3\x89dith. Prav tako je v nevarnosti, ker ga ho\xc4\x8dejo komunisti ubiti zaradi sodelovanja z Nemci in Gaullisti. Poleg tega je nem\xc5\xa1ki poro\xc4\x8dnik Hubert Gruber zaljubljen vanj.'